Oficiālais Vēstnesis L 234 , 09/08/1982 Lpp. 0009 - 0011



Nolīgums starp Eiropas Ekonomikas kopienu un Senegālas Republiku, ar ko groza 1979. gada 15. jūnijā parakstīto Nolīgumu par zveju pie Senegālas krastiem 1. pants Eiropas Ekonomikas kopienas un Senegālas Republikas valdības Nolīgumu par zveju pie Senegālas krastiem ar šo groza šādi: I. Svītro 4. panta 4. punktu. II. Šādā redakcijā izsaka 5. panta 2. punkta otro daļu: "Maksājamās summas un tas, kā veic maksājumus, noteikts I. pielikuma A daļā." Minētā 5. panta 2. punkta trešo daļu svītro. III. Šādā redakcijā izsaka I. pielikumā A daļas 1., 2. un 3. punktu: "A. Licences pieteikums un izdošanas formalitātes Kārtība, kā piemēro un izsniedz licences, ar ko kuģi, kuri peld zem Kopienas dalībvalstu karogiem, drīkst zvejot Senegālas ūdeņos, ir šāda: 1.1. Kopienas kompetentajām iestādēm jāiesniedz Senegālas kompetentajām iestādēm (SEPM) [1] iesniegums par katru kuģi, kas vēlas zvejot saskaņā ar šo nolīgumu. 1.2. Pieteikumu iesniedz uz veidlapām, ko šim nolūkam paredz Senegālas valdība. To paraugs ir pievienots šā nolikuma pielikumā. 1.3. Jūras zivsaimniecības valsts sekretariāta tehniskie dienesti informē Eiropas Kopienu Komisijas delegāciju Dakārā, tiklīdz ir noteikta summa un kuģa īpašnieks var veikt maksājumu. Kad maksājums ir veikts, tad licenci paraksta un nosūta Eiropas Kopienu Komisijas delegācijai Dakārā. Ja divas nedēļas pēc tam, kad maksājamā summa ir paziņota, maksājums nav veikts, Kopiena var iesniegt jaunus licenču pieteikumus par attiecīgo tonnāžu. 1.4. Licences ir spēkā no to izdošanas dienas līdz to izdošanas gada 31. decembrim. 1.5. Tomēr traleri, kuriem nav jāizkrauj viss loms Senegālā, nepārsniedzot ierobežojumus, kas noteikti Protokolā, ar kuru nosaka zvejas tiesības un kompensāciju, var saņemt īpašas licences, kas derīgas ne ilgāk kā četrus mēnešus. 1.6. Maksu nosaka pēc šādas shēmas: a) traleriem, kas izkrauj visu lomu: 8500 CFA franku par vienu bruto reģistra tonnu gadā garneļu zvejas kuģiem; 7500 CFA franku par vienu bruto reģistra tonnu gadā zivju zvejas kuģiem; b) traleriem, kas neizkrauj krastā visu lomu un zvejo visu gadu: 17000 CFA franku par vienu bruto reģistra tonnu gadā garneļu zvejas kuģiem; 15000 CFA franku par vienu bruto reģistra tonnu gadā zivju zvejas kuģiem; c) saldētājtraleriem, kas neizkrauj krastā visu lomu un zvejo četru mēnešu periodā no 1. aprīļa līdz 30. septembrim: 10500 CFA franku par vienu bruto reģistra tonnu; d) tunzivju zvejas kuģiem, kas izkrauj krastā visu lomu: 2 CFA franki par kilogramu nozvejoto zivju; e) tunzivju zvejas kuģiem, kas neizkrauj krastā visu lomu: 6 CFA franki par kilogramu nozvejoto zivju. 2. Maksu nosaka par vienu gadu neatkarīgi no licences derīguma termiņa, izņemot: a) īpašās licences, kas minētas 1.5. punktā; b) licences, kas izsniegtas saskaņā ar 3. punktu; c) Nolīguma 4. panta 6. punktā minēto gadījumu. 3. Attiecībā uz licencēm, kuras izsniegtas Protokola, ar ko nosaka zvejas tiesības un kompensāciju, spēkā esamības sākumā, un licencēm, kuras ir spēkā līdz dienai, kad minētais protokols vairs nav spēkā, maksa ir proporcionāla licences derīguma termiņam." IV. Šādā redakcijā izsaka I pielikumu D daļu: "D. Mācību stipendijas un zinātniskā programma Abas Puses piekrīt, ka būtisks nosacījums to sekmīgai sadarbībai ir jūras zvejā nodarbināto personu kompetences un know-how uzlabošana. Šajā nolūkā Kopiena Senegālas pilsoņiem atvieglo iespēju iestāties dalībvalstu mācību iestādēs un izmaksā 10 studiju un mācību stipendijas par piecu gadu laiku dažādās zinātniskās, tehniskās un ekonomiskās disciplīnās, kas saistītas ar zvejniecību." V. Šādu daļu iekļauj I pielikumā: "F. Novērotāju pieņemšana 1. Veicot zveju Senegālas ūdeņos, saldētājtraleri, kuri peld zem Kopienas dalībvalstu karogiem, pieņem Senegālas izraudzītus novērotājus. Kapteinis atvieglo novērotāja darbu, novērotājam ir tiesības apmesties telpās, kas paredzētas attiecīgā kuģa virsniekiem. 2. Senegālas iestādes paziņo Eiropas Kopienu Komisijai izraudzīto novērotāju vārdus. 3. Nevienam kuģim nav vienlaicīgi jāuzņem vairāk kā viens novērotājs. 4. Uzturu un izmitināšanu novērotājam nodrošina kuģa īpašnieks uz sava rēķina; maltītes viņam pasniedz virsnieku kopkajītē. Viņu iekārto virsniekiem paredzētajās telpās vai, ja tas nav iespējams, dzīvojamajā telpā atsevišķi no kuģa komandai paredzētās telpas. 5. Kuģa īpašnieks Senegālas valdībai pēc nemainīgas likmes, ieskaitot visas izmaksas, atmaksā 8000 CFA franku par dienu, ko novērotājs pavadījis uz kuģa." 2. pants Šis nolīgums stājas spēkā dienā, kad Puses savstarpēji paziņo par šim nolūkam vajadzīgo procedūru veikšanu. [1] Secretariat d'État ą la Pêche Maritime (Jūras zivsaimniecības valsts sekretariāts). -------------------------------------------------- PROTOKOLS, ar ko nosaka zvejas tiesības un kompensāciju, kas paredzētas Eiropas Ekonomikas kopienas un Senegālas Republikas valdības Nolīgumā par zveju pie Senegālas krastiem, laikam no 1981. gada 16. novembra līdz 1983. gada 15. novembrim. ŠO PROTOKOLU PARAKSTĪJUŠĀS PUSES, ņemot vērā Nolīgumu starp Eiropas Ekonomikas kopienu un Senegālas Republikas valdību par zveju pie Senegālas krastiem, kas parakstīts 1979. gada 15. jūnijā un grozīts ar 1982. gada 21. janvārī parakstīto Nolīgumu, IR VIENOJUŠĀS PAR TURPMĀKO. 1. pants Iepriekš minētā nolīguma 4. pantā minētie ierobežojumi ir šādi: 1) | tunzivju zvejas kuģiem, kam viss loms jāizkrauj Senegālā: | 3000 bruto reģistra tonnas | 2) | traleriem, kam viss loms jāizkrauj Senegālā: | 2150 bruto reģistra tonnas | 3) | tunzivju zvejas kuģiem, kam viss loms nav jāizkrauj Senegālā: | 23300 bruto reģistra tonnas | 4) | traleriem, kam viss loms nav jāizkrauj Senegālā: | | | a)visu gadu: | 5000 bruto reģistra tonnas | | b)četru mēnešu periodā no 1. aprīļa līdz 30. septembrim: | 9000 bruto reģistra tonnas virs a) apakšpunktā minētās tonnāžas | 2. pants 1. Nolīguma 9. pantā minētā kompensācija ir noteikta 2,5 miljardi CFA franku, ko maksā divos ikgadējos maksājumos. 2. Kompensāciju izmaksā šādā kārtībā: - vienu trešdaļu kontā, kas atvērts uz Jūras zivsaimniecības valsts sekretariāta vārda, - divas trešdaļas Senegālas Valsts kases kontā. 3. pants Ja Eiropas Ekonomikas kopiena neveic šajā protokolā paredzētos maksājumus, pārtrauc Nolīguma par zveju darbību. 4. pants Kopiena Senegālas zinātniskās programmas finansēšanai papildus piešķir 100 miljonus CFA franku. Šo summu nodod Senegālas Lauksaimniecisko pētījumu institūtā (ISRA) ietilpstošā Dakaras un Tiarojas (Dakar-Thiaroye) Okeanogrāfisko pētījumu centra (CRODT) rīcībā. 5. pants Šis protokols stājas spēkā dienā, kad Puses savstarpēji paziņo par šim nolūkam vajadzīgo procedūru veikšanu. --------------------------------------------------